[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.10.2007

COM(2007) 569 végleges

A BIZOTTSÁG MUNKADOKUMENTUMA

Javaslat: INTÉZMÉNYKÖZI MEGÁLLAPODÁS Partnerség az Európáról szóló kommunikációért

{COM(2007) 568 végleges}{SEC(2007) 1265}{SEC(2007) 1267}

A BIZOTTSÁG MUNKADOKUMENTUMA

Javaslat:INTÉZMÉNYKÖZI MEGÁLLAPODÁSPartnerség az Európáról szóló kommunikációért

Az Európai Parlament, a Tanács és az Európai Közösségek Bizottsága (a továbbiakban: a három intézmény),

tekintettel az Európai Unióról szóló szerződésre, az Európai Közösséget létrehozó szerződésre és az Európai Atomenergia-közösséget létrehozó szerződésre (a továbbiakban: Szerződések),

tekintettel a Partnerség az Európáról szóló kommunikációért című, 2007. október 3-i COM(2007) 568 bizottsági közleményre,

mivel:

Az Európai Unió alapjogi chartájának 11. cikke megállapítja, hogy mindenkinek joga van a szólásszabadsághoz, és ez a jog magában foglalja a véleménynyilvánítás szabadságát, és az információk és eszmék átvételének és átadásának szabadságát a közhatóságok beavatkozása nélkül és határoktól függetlenül.

A polgárok elvárják, hogy a közszolgáltatás részeként az Európai Uniót érintő témákban elsősorban az európai uniós intézmények és a tagállamok részéről objektív tájékoztatásban részesüljenek, amely valamennyi véleményt tükrözi.

Az Európai Unióról szóló szerződés 1. cikkének megfelelően a döntéseket a lehető legnyilvánosabban és az állampolgárokhoz a lehető legközelebb eső szinten kell meghozni.

A három intézmény kiemelkedő jelentőséget tulajdonít annak, hogy fejlessze az EU-val kapcsolatos kérdésekről szóló kommunikációt, annak érdekében, hogy az európai polgárok gyakorolhassák részvételi jogukat az Unió demokratikus életében.

A három intézmény kiemelkedő jelentőséget tulajdonít a Közösség és a tagállamok közötti jóhiszemű együttműködés elvének az Unió célkitűzéseinek megvalósítása érdekében.

A három intézmény úgy véli, hogy az intézményközi megállapodás hasznos eszköznek bizonyulna a közösségi intézmények és szervek, valamint a tagállamok közötti együttműködés előmozdítása érdekében.

Az intézményközi megállapodás célja az Európai Unió egészének fő kommunikációs prioritásaira vonatkozó elképzelések egyeztetése, a kommunikáció uniós megközelítése jelentette hozzáadott érték meghatározása különleges, kiemelt fontosságú témák tekintetében, szinergiák kialakítása az egyes intézmények által az e prioritásokhoz kapcsolódó tevékenységek végrehajtása során, valamint a tagállamok ösztönzésre az együttműködésre,

a következőkben állapodtak meg:

I. KÖZÖS CÉLKITŰZÉSEK

1. Az európai témákról szóló tájékoztatásnak és kommunikációnak a következő célkitűzéseket kell szem előtt tartania:

- hozzáférés biztosítása mindenki számára az Európai Unióról szóló pártatlan és szerteágazó információkhoz;

- annak lehetővé tétele, hogy bárki élhessen a szólásszabadság jogával és aktívan részt vehessen az európai kérdésekről folytatott nyilvános vitákban.

Az Európai Unió valamennyi közszereplője felelős e célkitűzések teljesüléséért, az integráció és a pluralizmus, a részvétel és a felhatalmazás, a nyíltság és az átláthatóság elveinek tiszteletben tartása mellett.

2. Az egyes uniós intézmények különböző feladatkörének elismerése mellett ez az intézményközi megállapodás hangsúlyozza az uniós intézmények és szervek az uniós kérdésekről szóló kommunikációjának megfelelőbb összehangolásának szükségességét és az ezáltal kapott hozzáadott értéket. A megállapodás keretet jelöl ki az e célból végzett összehangolt fellépés számára.

3. A tagállamoknak, az uniós intézményekkel és szervekkel közösen, alapvetően fontos szerep jut az EU-ról szóló információ nemzeti, regionális és helyi szintű terjesztésében, a lehető legtöbb polgár megszólítása érdekében.

II. ALÁÍRÓK

4. Az Európai Parlament, a Tanács és az Európai Bizottság megállapodnak abban, hogy ezen intézményközi megállapodáson keresztül együttműködnek a fenti közös célkitűzések végrehajtása érdekében. Felkérik az Európai Unió többi intézményét és szervét, hogy támogassák erőfeszítéseiket és aktívan járuljanak hozzá az európai uniós kérdésekről szóló kommunikáció összehangolt megközelítéséhez.

5. Elismerve, hogy az e folyamatban való részvétel teljes mértékben önkéntes, a három intézmény valamennyi tagállamot arra ösztönzi, hogy vegyen aktívan részt az európai kérdésekről szóló kommunikációért tett közös erőfeszítésben.

III. INTÉZMÉNYKÖZI TÁJÉKOZTATÁSI CSOPORT

6. A három intézmény elismeri az Intézményközi Tájékoztatási Csoport (IGI) vezető szerepét az uniós kérdésekről szóló kommunikáció összehangolásában.

7. A három intézményt az IGI-ben az Európai Parlament és a Bizottság kommunikációért felelős alelnökei képviselik, valamint a Tanács illetékes képviselője, rendszerint az elnökség.

8. A Régiók Bizottsága és az Európai Gazdasági és Szociális Bizottság az IGI-ben megfigyelőként vesz részt.

9. Az IGI a következő feladatokat látja el:

- átfogó iránymutatások meghatározása az uniós kérdésekről szóló összehangolt kommunikációhoz,

- az éves uniós kommunikációs prioritások kiválasztása a Bizottság javaslata alapján, tükrözve az éves politikai stratégiát,

- a kommunikációs tevékenységek éves közös munkatervének elfogadása az egyes intézmények által javasolt fellépések alapján,

- az éves közös munkaterv végrehajtásának és nyomon követésének ellenőrzése.

10. Az IGI-t intézményközi tájékoztatási technikai csoport segíti, melynek feladata a döntések előkészítése, végrehajtása és nyomon követése.

IV. TERVEZÉS

(i) Az uniós kommunikációs prioritások kiválasztása

11. Az éves politikai stratégia benyújtásakor a Bizottság meghatározza saját politikai stratégiáit. Ennek alapján a Bizottság az IGI szintjén a többi intézménynek és a tagállamoknak az elkövetkező évre korlátozott számú uniós kommunikációs prioritást javasol.

12. Az említett uniós kommunikációs prioritások mellett minden intézmény kidolgozhatja saját kommunikációs tevékenységeit, melyek meghatározott érdekelt felekre és a közvéleményre irányulnak.

(ii) Közös munkaterv

13. Miután az uniós kommunikációs prioritásokról az IGI megegyezett, mindegyik uniós intézmény és szerv tájékoztatja az IGI-t kommunikációs intézkedéseiről és a jóváhagyott uniós kommunikációs prioritások végrehajtására szánt pénzügyi forrásokról. A Tanács bemutatja a tagállamok által tervezett megfelelő intézkedéseket és pénzügyi forrásokat.

14. Ennek alapján a Bizottság közös éves munkatervet készít, melyet benyújt a többi uniós intézménynek. A közös éves munkatervet tájékoztatás céljából megküldik a Régiók Bizottságának és az Európai Gazdasági és Szociális Bizottságnak.

15. Az IGI jóváhagyását követően a közös éves munkatervet a költségvetés előkészítésekor minden intézmény megfelelően figyelembe veszi.

16. Minden egyes uniós intézmény és szerv végrehajtja a közös éves munkatervet és az ezzel kapcsolatos kezdeményezéseket saját hatáskörének és eszközeinek megfelelően.

V. HELYI SZINT

(i) Tagállamok

17. A három intézmény elismeri valamennyi tagállam szerepét az ország hivatalos nyelvén vagy nyelvein nemzeti, regionális és helyi szinten folytatott, Európáról szóló kommunikációban.

18. Az intézmények arra ösztönzik a tagállamokat, hogy a kommunikációval kapcsolatos ügyekben nevezzenek ki „nemzeti kommunikációs igazgatóként” magas szintű kapcsolattartó személyt, és nyújtsanak be éves jelentést saját, az Unióval kapcsolatos kommunikációs tevékenységeikről.

19. A három intézmény megállapodik abban, hogy évente legalább két alkalommal valamennyi nemzeti kommunikációs igazgató részvételével megbeszélést szerveznek, melyen információkat és bevált gyakorlatokat osztanak meg, így ösztönözve és támogatva, hogy a tagállamok részt vegyenek az uniós kérdésekről szóló kommunikációban.

20. Megállapodnak továbbá abban, hogy fejlesztik az EU Tájékoztató szolgálatot (EUvonal – EU Infonet), hogy elősegítsék az uniós ügyekről szóló kommunikáció folyamatos nyomon követését.

(ii) Az európai intézmények

21. A három intézmény elismeri annak szükségességét, hogy a Parlament irodái és a Bizottság képviseletei, melyek a tagállamokban működnek, kapcsolatukat szorosabbra fűzzék és közös kommunikációs tevékenységeket végezzenek, a nemzeti hatóságokkal együttműködve.

22. Támogatják azt, hogy az egyes tagállamokban a Bizottság képviseletének, illetve az Európai Parlament információs irodájának vezetője, valamint a tagállam nemzeti kommunikációs igazgatója rendszeres megbeszéléseken vitassa meg az uniós kommunikációval kapcsolatos kérdéseket.

23. A három intézmény egyetért abban, hogy a tagállamokkal új partnerségeket hoz létre, a meglévőket pedig kiterjeszti, hogy az uniós kommunikációs prioritásokat nemzeti, regionális és helyi szintű fellépésekben jelenítse meg.

24. Megállapodnak abban, hogy kiaknázzák a meglévő kommunikációs eszközöket és hálózatokat, amelyek az EU és polgárai között együttműködési felületként működhetnek.

VI. NYOMON KÖVETÉS, ÉRTÉKELÉS ÉS ÉVES VITA

25. Saját autonómiájának sérelme nélkül a három intézmény elismeri a közösen jóváhagyott munkaterv végrehajtása hatékony nyomon követésének szükségességét.

26. Az IGI az egyes uniós intézmények által benyújtott jelentések alapján évente értékeli a munkaterv eredményeit.

27. A három intézmény megállapodik abban, hogy éves vitát rendeznek a kommunikációról a munkaterv végrehajtásának értékelésére és a következő évre vonatkozó iránymutatás biztosítására.

28. Az éves vitát az Európai Parlamentben tartják. A három intézmény vesz részt rajta a Tanács elnökségének jelenlétében. Az egyeztető bizottságokat részvételre kérik fel.

VII. FELÜLVIZSGÁLATI ZÁRADÉK

29. Ennek az intézményközi megállapodásnak a működését a következő Bizottság és Parlament hivatali idejének kezdetén kell felülvizsgálni.